Kim Edberg Andersen (NB), 2023-05-10:
Tak for det.
Jeg kan til at starte med godt afsløre, at Liberal Alliance naturligvis får opbakning til forslaget.
I Nye Borgerlige havde vi nok ikke set det nødvendigt at være så fodslæbende, at det ligefrem skal undersøges igen, men det er da rart, at Liberal Alliance flytter sig lidt og kommer efter det, og I er velkomne nede ad gangen, når vi så skal skridtet videre.
For i Nye Borgerlige mener vi, at vi naturligvis skal åbne op for atomkraft – selvfølgelig skal vi det.
Det er en gennemtestet teknologi, det er CO 2 -frit, det er godt for klimaet, og vi vil gerne bruge strømmen allerede, men vi vil bare gerne have, at den ligger andre steder.
Så er det jo, lamperne begynder at lyse, for hvad handler det her om?
Er det, fordi vi ikke kan lide atomkraft?
Nej, det kan vi godt lide; vi kan godt lide atomkraft, men det skal bare ikke være her.
Nu er det så også for dyrt at lave atomkraft i Danmark, og hvis det er for dyrt at lave atomkraft i Danmark, skal vi selvfølgelig ikke lave det, for det er ikke noget, der skal støttes af staten eller betales af skatteborgerne.
Hvis det er en god model, og hvis en privat investor kan se idéen i at bygge et atomkraftværk, så skal vi da gøre det.
Vi skal da åbne muligheden for det.
Det er lidt dobbeltmoralsk, at vi vil alt det rigtige, og at det skal føles rigtig godt, men at det bare skal være andre, der leverer.
Vi skal have et miks af energi.
Det er ret presserende for mig at sige, at vi skal have et miks af energi.
Vi har lige stået i en situation, hvor vi i årtier har sagt: Dem ovre i Rusland er bare nogle fine fyre, og dem kan vi stole på, så vi binder al vores energi op på deres gas.
Og nu står vi så og siger: Vi binder al vores energi op på solceller og vindmøller, og det er fantastisk.
En ting er helt sikker, og det er, at når vi herinde siger, at noget bare er det eneste, der virker, bliver historien vores største dommer, og den kommer til at vise en gang til, at vi tager fejl.
Vi skal blande energien.
Der er skalaer, der fortæller, hvor meget en civilisation har udviklet sig, bare ud fra hvor meget energi vi har forstået at høste.
Og vi skal da udvikle os, vi skal ikke afvikle os.
Jeg er træt af, at jeg, hver gang vi har begået en fejl herinde, skal sidde i Nordjylland og fryse, for så bliver der talt om rationeringer, og så sætter man elprisen helt ublu op.
Faktisk sætter man den så højt op, at det kunne svare sig for mig at købe en dieselgenerator og lave el selv, for så dyr bliver strømmen, hvis man bliver så ensporet og kun sigter én vej.
Havde vi haft atomkraft, havde jeg haft billig strøm her for ganske få måneder siden – meget billigere end det, som jeg er blevet lovet i skåltaler af folketingspolitikere gennem årtier.
Jeg er gammel nok til at have gået på en Tvindefterskole.
Jeg har set, hvor eventyret startede nede på Tvind, og jeg har været dernede og har set, hvordan de byggede dem.
De byggede i øvrigt også en dråbeformet bil, så det kan godt være, at alle biler skal formes sådan, for de var meget, meget vindeffektive.
Det var de altså.
Til Enhedslisten vil jeg sige, at vi også kan have svenskere til at bygge i Danmark.
De må gerne køre over broen nu.
Det må de gerne.
Og vi siger, at vi bygger rigtig godt selv, og jeg sidder i en region, der er bebygget af kun danskere, og det er ikke gået ret godt.
Det kunne godt være, vi skulle have haft et tysk firma op, der har bygget et stort hospital før.
Vi skal jo lære af hinanden, men vi skal også vide, at energi også er sikkerhedspolitik.
Og hvis det er sikkerhedspolitik, skal vi være selvforsynende, og det bliver vi ikke, for de der 83 timer er trælse, hvis der er 20 graders frost.
Det er jo godt og vel det bedste af en god uge.
Jeg bliver rigtig træt af, at klima-, energi- og forsyningsministeren siger, at vi ikke kan have stabil energi, og at jeg skal vente på, at det blæser igen.
Så indtil jeg kan få en forklaring på, hvad ptx betyder, og hvorfor der skal ligge et areal, hvor ptx skal ligge opmagasineret til 83 timer, synes jeg, vi skal have atomkraft. Og kan jeg ikke få det, støtter jeg naturligvis det her lidt fodslæbende forslag.
Ellers bliver det det helt langsommelige snailmailhøringssvar, hvis vi slet ikke vil have ny viden i det danske Folketing.